**Kérjük, hogy a SZABÁLYZATOT figyelmesen olvassa el!**

**Csak abban az esetben nyújtsa be pályázatát, ha az itt leírtakkal egyetért**

**és a részvételi feltételeket elfogadja.**

# **1. A Pályázat szervezője**

A **Pályázat** kiírója: Miskolc Megyei Jogú Város Önkormányzata, (3525 Miskolc, Városház tér 8. Adószám: 15735605-2-05, a továbbiakban: "**Szervező**"). A Pályázathoz kapcsolódó adatkezelést, adatfeldolgozást, a Pályázathoz kapcsolódó egyéb feladatokat Miskolc Megyei Jogú Város Önkormányzata kezeli (a továbbiakban: "**Adatkezelő**").

Szervező pályázatot ír ki a Miskolci Települési Értéktár logójának kreatív megtervezésére.

# **2. Részvételi feltételek**

2.1 A Pályázatban kizárólag az vehet részt, aki

* miskolci lakó- vagy tartózkodási hellyel rendelkezik, vagy bizonyíthatóan Miskolcon tanul, vagy itt végzi alkotómunkáját, valamint a magyar hatóságok által kiállított érvényes személyazonosító igazolvánnyal rendelkezik,
* **18. életévét betöltött** magyar állampolgár, a 2.3 pontban meghatározott személyek körébe nem eső, cselekvőképes természetes személy (”**Pályázó**”)
* a pályázati kiírásnak megfelelő témában készített pályamunkát Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztálya részére, postai úton a 3525 Miskolc, Városház tér 8. címre, legkésőbb 2021. április 19-ig megküldi.
* elfogadja a jelen Pályázati szabályzatban (**”Szabályzat”**) meghatározott valamennyi feltételt,
* a Pályázattal összefüggésben átadott adatok 7. pontban leírtak szerinti kezeléséhez (a továbbiakban együtt: (”**Adatok**”) hozzájárul.

2.2. A beküldött Pályázat utólag nem szerkeszthető, módosítható, törölhető, mert ez befolyásolhatja a Pályázatban való részvételt.

2.3. A Pályázatból ki vannak zárva,

* akik Miskolc Megyei Jogú Város Önkormányzata Polgármesteri Hivatalának dolgozói.
* akik személyes adatai nem valósak, hiányosak vagy tévesek. A Pályázó téves adatszolgáltatásából eredően a Szervezőt semmilyen felelősség nem terheli.
* a Pályázatok, amelyek a Szabályzatban leírt alaki és tartalmi előírásoknak nem felelnek meg,
* a Pályázatok, melyek sérthetik más szerzői vagy szomszédos jogait,
* a Pályázatok, melyek olyan elemeket tartalmaznak, ami faji, nemzetiségi, vallási, világnézeti, nemi vagy politikai ellentéteket szíthatnak, illetve súlyos vagy széleskörű ellenállást válthatnak ki,
* a Pályázatok, melyek erőszakos és egyéb, a gyermekek fejlődését hátrányosan befolyásoló kijelentéseket tartalmaznak,
* a Pályázatok, melyek pornográf, trágár, másokat sértő vagy lejárató tartalmat, illetve a Szervezőre vonatkozó sértő kijelentéseket tartalmaznak,
* a Pályázatok, melyek egészségre ártalmas anyagok használatára bátoríthatnak,
* a Pályázatok, melyek burkolt vagy nyílt reklámot tartalmaznak,
* a Pályázatok, melyek bűncselekményre vagy szabálysértésre, illetve más jogszabálysértésre való felbujtást tartalmaznak
* a Pályázatok, melyek jogosulatlan vagy tisztességtelen piaci magatartás és versenykorlátozás tilalmáról szóló törvény által tiltott módon megszerzett adatokat, vagy üzleti titkokat, szabadalmakat és védjegyeket, adatvédelmi törvénybe ütköző közléseket tartalmaznak
* a Pályázatok, melyek sérthetik a természeti, történelmi tudományos, kulturális értékek megbecsülését, illetve egyéb jogszabály rendelkezésbe ütköznek
* a Pályázatok, melyek értik az általánosan elfogadott erkölcsi normákat, valamint a jóízlést.

2.4. A Pályázatokat a Szabályzat feltételeinek teljesítése végett a Szervező megvizsgálhatja, és amennyiben azok, illetve az azt beküldő Pályázó bármely okból nem felel meg a Szabályzat feltételeinek, úgy az érintett Pályázót a Pályázatból a pályázat bármely szakaszában kizárhatja.

2.5. Az érvényes Pályázatok számítógépes rögzítésre kerülnek.

# **3. A Pályázat Időtartama, meghirdetése, lebonyolítása**

* **A Pályázat 2021. március 24. és 2021. április 30. között zajlik.**
* **A Pályázat kiírásának időpontja: 2021. március 24.**
* **A Pályázat megjelenésének helye:** [**www.miskolc.hu**](http://www.miskolc.hu)**, MINAP**

**Eredményhirdetés módja és ideje:** A járványügyi helyzethez alkalmazkodva, online térben legkésőbb 2021. május 11-én.

**A logóval kapcsolatos elvárások:**

* fejezze ki az értékteremtő, értékőrző jellegét, funkcióját, de ugyanakkor legyen XXI. századi elvárásoknak megfelelő,
* tartalmazzon utalást Miskolc városára, sajátosságaira, erősítse a lokálpatriotizmust,
* szemléltesse a nemzeti érték fogalmát (2012. évi XXX. törvény 1. § (1) bekezdés m) pontja) helyi vonatkozásban.

# **4. Nyertes Pályázatok, Nyeremények**

4.1 A felhívásnak megfelelő témában készített munkákat Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztálya részére, postai úton a 3525 Miskolc, Városház tér 8. címre, legkésőbb 2021. április 30- ig (postabélyegző dátuma) kell megküldeni.

4.2. A pályázati csomag tartalmazza:

1. A pályamunka leírását, magyarázatát (max.1000 karakter);
2. 1 db színes nyomtatott vagy rajzolt logótervet A4-es lapon.

* Egy a Pályázó saját **jeligéjével,** valamint a „KREATÍVAN A MISKOLCI ÉRTÉKEKÉRT” szlogennel **ellátott lezárt borítékot**, amely tartalmaz: egy adatlapot a pályázó nevével, címével, telefonszámával és email címével,
* egy nyilatkozatot arról, hogy a pályázó miskolci lakos, Miskolcon alkot, vagy tanul,
* a mellékletben található adatkezelési nyilatkozatot kitöltve, aláírva.

4.3. A Pályázatban az 1. helyezett Pályázó kap nyereményt, aki a szakmai zsűri, valamint a Miskolci Települési Értéktár Bizottság véleménye alapján a legtöbb szavazatot kapja. A Pályázatban a nyertes a 4.4. pontban megjelölt nyereményre jogosult.

A jeligével ellátott borítékot a Nyertes eseténben a pályamunka elbírálását követően bontja ki a Miskolci Települési Értéktár Bizottság, a többi boríték nem kerül kibontásra, hanem az eredményhirdetést követően megsemmisítésre kerül.

A Nyertes személyét a szakmai szűri, valamint a Miskolci Települési Értéktár Bizottság 2021. május 11. napjáig állapítja meg. A pályázat(ok) esetleges érvénytelensége vagy kizárása esetén a szavazásban következő helyezést elérő pályázó lesz a nyertes, és kapja meg a Nyereményt.

4.4. **Nyeremény, a nyertes pályázó díjazása:**

**1. helyezett:** 1 db 50.000 Ft (azaz ötvenezer forint) értékű ajándékutalvány

A Nyeremény módosításának a jogát a Szervező fenntartja magának.

4.5. A Nyeremény másra át nem ruházható, és készpénzre át nem váltható.

# **5. Nyertesek értesítése, Nyeremény átadása**

5.1 A Szervező a Pályázat eredményét legkésőbb 2021. május 11-én a www.miskolc.hu oldalon közzéteszi, a nyertest e-mail-ben értesíti, melyben egyezteti a nyeremény átvételének részleteit.

**A nyertes Pályázó köteles a Szervező e-mail-ben történő megkeresését legkésőbb 8 munkanapon belül visszaigazolni.**

5.2. A Nyertes a nyereményét Miskolc Megyei Jogú Város Polgármesteri Hivatalának Kulturális, Sport és Rendezvényszervezési Osztályán (3525 Miskolc, Városház tér 8.) veheti át ügyfélfogadási időben, kizárólag személyesen az eredményhirdetéstől számított 15 munkanapon belül.

# **6. Adózás, költségek**

A Nyereményhez tartozó esetleges SZJA fizetési kötelezettséget a Szervező viseli. Szervezőt a Nyeremények fentiek szerinti átadásán és adóvonzatuk kiegyenlítésén kívül további kötelezettség nem terheli.

# **7. Adatvédelem, Személyhez fűződő jogok**

**Adatkezelő:**

|  |  |
| --- | --- |
| Név: | Miskolc Megyei Jogú Város Önkormányzata |
| E-mail: | [jegyzo@miskolc.hu](mailto:jegyzo@miskolc.hu) és/vagy [gdpr@miskolc.hu](mailto:gdpr@miskolc.hu) |
| Székhely: | 3525 Miskolc, Városház tér 8. |
| Adószám: | 15735605-2-05 |
| Képviseli: | Veres Pál polgármester |

Adatvédelmi tisztviselőnk dr. Csillag Eszter, elérhetősége: [gdpr@miskolc.hu](mailto:gdpr@miskolc.hu), +36208227008

7.1 A készített pályamunkáért való felelősségét a Szervező kizárja, harmadik személy bármely, a pályamunkával kapcsolatos igénye vagy követelése esetén azért a Pályázó tartozik helytállni. A jelen Szabályzatban írt adatszolgáltatás önkéntes, az adatkezelés jogalapja a Pályázatban résztvevők (a továbbiakban: érintettek) hozzájárulása. Azok, akik a Pályázatban részt vesznek, tudomásul veszik és kifejezetten hozzájárulnak ahhoz, hogy:

7.1.1 Szervező, mint adatkezelő, a rendelkezésre bocsátott személyes adataikat (név, telefonszám, e-mail cím és lakcím a nyeremény átvételének lebonyolítása, egyeztetés céljából) kizárólag a Pályázattal összefüggésben, annak időtartama alatt a jelen 7. pontban írtak szerint kezelje;

7.1.2 Nyertesség esetén a Pályázó nevét a Szervező minden további feltétel és ellenérték nélkül, kizárólag a Pályázattal kapcsolatosan nyilvánosságra hozza az eredményhirdetés során;

7.1.3 Nyertesség esetén a Szervező minden további feltétel és ellenérték nélkül, nyilvánosságra hozza a Pályázó által a Pályázat során beküldött pályamunkát.

7.1.4 A Pályázó a Pályázat beküldésével minden tekintetben, kifejezetten elfogadja a Szabályzat minden rendelkezését.

7.2 Az adatkezelő a Pályázat során a Nyertes pályázat kiválasztásáig nem kezel személyes adatot. A Nyertes pályázat kiválasztását követően a Nyertes által beküldött boríték felnyitásával kezdődik a Nyertes személyes adatainak (név, telefonszám, e-mail cím, valamint nyilatkozat a miskolci illetőségről) kezelése. A többi pályázó által beküldött boríték nem kerül kinyitásra, hanem az eredményes eredményhirdetést követően megsemmisítésre kerül.

7.3 Az adatkezelő a személyes adatokat a jelen pályázati szabályzatban meghatározott célból és az e cél megvalósulásához szükséges mértékben kezeli annak érdekében, hogy a Pályázat Nyertesét ki tudja hirdetni, részére a nyereményt át tudja adni. Az adatkezelés kapcsán az érintett személyes adatait az adatkezelő erre jogosult alkalmazottai, valamint a Miskolci Települési Értéktár Bizottság tagjai ismerhetik meg. Azon alkalmazottak jogosultak a személyes adatokhoz hozzáférni, akiknek munkakörükből fakadóan a Pályázat megvalósításával kapcsolatban a konkrét személyes adatokkal valamely feladatuk van. Az adatkezelő nem hoz automatizált adatkezelésen alapuló döntést, illetve nem végez profilalkotást.

7.4 Az adatkezelés jogalapja a GDPR 6. cikk (1) bekezdés a) pont alapja, vagyis az érintett önkéntes hozzájárulása jogalap.

7.5. A Pályázók adatai a Nyertes kivételével nem kerülnek kezelésre, a jeligével ellátott borítékok az eredményhirdetésig kerülnek megőrzésre, az Nyertes kiválasztásával egyidejűleg a borítékok megsemmisítésre kerülnek a Nyertes borítékjának kivételével. A Nyertes esetében a boríték kinyitását követően kerül sor az adatok kezelésére, a személyes adatok az eredményhirdetést követő 5 évig kerülnek megőrzésre.

7.6 Adattovábbítással kapcsolatos információk

Az adatkezelő nem továbbítja a Pályázattal kapcsolatban a személyes adatokat. Az érintett adatai – amennyiben ez feltétlenül szükséges pl. egy jogvita kapcsán vagy egy gazdasági esemény pénzügyi, illetve számviteli megítélése érdekében – eseti jelleggel továbbításra kerülhetnek a hatóságok, illetve az adatkezelő által megbízott szolgáltatók részére, pl. ügyvédek, könyvvizsgálók, pénzügyi tanácsadók, akik szakmai, illetve szerződéses titoktartási kötelezettség alatt állnak.

7.7 Az adatkezelő adatfeldolgozót nem vesz igénybe az adatkezelés során.

7.8 Az adatkezelő az érintett személyes adatait az adatkezelő Irattári szabályzatában foglaltak szerint tárolja, papír alapon.

7.9. Az érintett jogai

Tájékoztatáshoz való jog: Az érintett bármikor, a jelen tájékoztatóban megjelölt elérhetőségeken tájékoztatást kérhet az őt érintő adatkezelésről, kérelmezheti a rá vonatkozó adatok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen.

Hozzáférés joga: Az érintett kérelmére az adatkezelő tájékoztatást ad arra vonatkozóan, hogy személyes adatainak kezelése folyamatban van-e. Ha igen, az érintett jogosult arra, hogy az adatkezelő által kezelt rá vonatkozó személyes adatokhoz, illetve az adatkezelés céljára, az érintett adatok kategóriáira, azon címzettekre vagy címzettek kategóriáira, akikkel a személyes adatokat közölték vagy közölni fogják, az adatkezelés tervezett időtartamára vagy az időtartam meghatározásának szempontjaira, valamint az adatok forrására vonatkozó információkhoz hozzáférést kapjon.

Kérelemre az adatkezelő az adatkezelés tárgyát képező személyes adatok másolatát az érintett rendelkezésére bocsátja. Az érintett által kért további másolatokért az adminisztratív költségeken alapuló, ésszerű mértékű díj számítható fel. Ha az érintett elektronikus úton nyújtotta be a kérelmet, az információkat széles körben használt elektronikus formátumban kell rendelkezésre bocsátani, kivéve, ha azt az érintett másként kéri.

Helyesbítéshez való jog: Az érintett kérheti a pontatlan adatai helyesbítését, és joga van arra is, hogy kérje a hiányos adatai kiegészítését.

Hozzájárulás visszavonáshoz való jog: Az érintett bármikor jogosult arra, hogy a személyes adatai kezelésére vonatkozóan korábban megadott hozzájárulását a jövőre nézve visszavonja. A hozzájárulás visszavonása nem érinti a visszavonás előtt a hozzájárulás alapján végrehajtott adatkezelés jogszerűségét. A hozzájárulás visszavonása esetén a Pályázatban történő részvétel is megszűnik.

Törléshez való jog: Az érintett kérheti, hogy az adatkezelő a személyes adatokat törölje, ha

a) azokra már nincs szükség abból a célból, amelyre figyelemmel az adatkezelés történt;

b) ha az érintett a hozzájárulását visszavonja, és az adatkezelésnek nincs más jogalapja;

c) az adatkezelés elleni tiltakozás szerinti feltételei fennállnak;

d) az adatkezelés jogellenes;

e) azokat az adatkezelőre vonatkozó jogi kötelezettség teljesítéséhez törölni kell.

Az adatkezelő fenti kérelemre az adatokat törli, kivéve, ha a további adatkezelés

a) az azt előíró, az adatkezelőre vonatkozó jogi kötelezettség teljesítése,

b) jogi igények előterjesztése, érvényesítése, illetve védelme céljából szükséges.

Az adatkezelés korlátozásához való jog: Az érintett kérésére az adatkezelő korlátozza az adatkezelést, ha

a) az érintett vitatja a személyes adatok pontosságát, ez esetben a korlátozás arra az időtartamra vonatkozik, amely lehetővé teszi az adatok pontosságának ellenőrzését,

b) bár az adatkezelés jogellenes, de az érintett ellenzi a törlést, és ehelyett a korlátozást kéri,

c) az adatkezelőnek már nincs szüksége az adatok kezelésére, de az érintett azt jogi igények előterjesztéséhez, érvényesítéséhez, illetve védelméhez igényli,

d) az érintett tiltakozott az adatkezelés ellen, amely esetben a korlátozás arra az időtartamra vonatkozik, amíg megállapításra nem kerül, hogy az adatkezelő jogos indokai elsőbbséget élveznek-e az érintett jogos indokaival szemben.

Ha az adatkezelés az előzőek szerint korlátozás alá esik, az ilyen személyes adatok – a tárolás kivételével – csak az érintett hozzájárulásával, vagy jogi igények előterjesztéséhez, érvényesítéséhez vagy védelméhez, vagy más személy jogainak védelme érdekében, vagy az Európai Unió, illetve valamely tagállam fontos közérdekéből kezelhető. A korlátozás feloldásáról az adatkezelő az azt kérő érintettet előzetesen tájékoztatja.

A helyesbítésről, a törlésről vagy korlátozásról az adatkezelő az érintetett, továbbá mindazokat értesíti, akiknek korábban az adatot továbbította. Az értesítést az adatkezelő mellőzi, ha ez lehetetlen, vagy nagy erőfeszítést igényel. Ha az adatkezelő nyilvánosságra hozta a személyes adatot, és azt törölni köteles, az elérhető technológia és a megvalósítás költségeinek figyelembevételével megteszi az észszerűen elvárható lépéseket – ideértve technikai intézkedéseket – annak érdekében, hogy tájékoztassa az adatokat kezelő adatkezelőket, hogy az érintett kérelmezte tőlük a szóban forgó személyes adatokra mutató linkek vagy e személyes adatok másolatának, illetve másodpéldányának törlését.

Tiltakozáshoz való jog: Az érintett tiltakozhat személyes adatának kezelése ellen,

a) ha az jogos érdek alapján történik; ebben az esetben az adatkezelés nem folytatható, kivéve, ha az érintett érdekeivel, jogaival és szabadságaival szemben elsőbbséget élvező kényszerítő erejű jogos okok, vagy olyan okok indokolják, amelyek jogi igények előterjesztéséhez, érvényesítéséhez vagy védelméhez kapcsolódnak,

b) ha az közvetlen üzletszerzés érdekében történik vagy ahhoz kapcsolódik; ilyen esetben e célból az adatkezelés a továbbiakban nem folytatható.

Az adatok hordozhatóságához való jog: alapján az érintett egyrészt kérheti, hogy az adatkezelőtől, ha ez technikailag megoldható, tagolt, széles körben használt, géppel olvasható formátumban a kezelt személyes adatait megkapja és azt bármely adatkezelőnek ő maga továbbítsa, másrészt kérheti az adattovábbítást közvetlenül az adatkezelőtől.

Panasz benyújtásának joga: Amennyiben az érintett meglátása szerint a személyes adataival kapcsolatos jogai sérültek, úgy kérjük, hogy panaszát jelezze az adatkezelő vagy az adatvédelmi tisztviselő felé a fent megadott elérhetőségek egyikén.

Panaszával az érintett az illetékes hatósághoz is fordulhat. Ha így dönt, azt az alábbi elérhetőségeken tehet bejelentést a hatóságnál:

**Nemzeti Adatvédelmi és Információszabadság Hatóság**

Cím: 1055 Budapest, Falk Miksa utca 9-11

Levelezési cím: 1363 Budapest, Postafiók: 9.

Telefon: +36 -1-391-1400

Fax: +36-1-391-1410

E-mail: ugyfelszolgalat@naih.hu

Ha az érintett jogellenes adatkezelést tapasztal, polgári pert is kezdeményezhet. A per elbírálása a törvényszék hatáskörébe tartozik. A per az érintett lakóhelye szerinti törvényszék előtt is megindítható (az alábbi hivatkozáson található törvényszékek felsorolása és elérhetősége: <http://birosag.hu/torvenyszekek> ).

7.10. Igények kivizsgálása

Az adatkezelő indokolatlan késedelem nélkül, de mindenféleképpen a kérelem beérkezésétől számított egy hónapon belül tájékoztatja az érintettet a fentiek szerinti kérelme nyomán hozott intézkedésekről. Szükség esetén, figyelembe véve a kérelem összetettségét és a kérelmek számát, ez a határidő további két hónappal meghosszabbítható. A határidő meghosszabbításáról az adatkezelő – a késedelem okainak megjelölésével – a kérelem kézhezvételétől számított egy hónapon belül tájékoztatást ad. Ha a kérelem elektronikus úton érkezett, a tájékoztatás lehetőség szerint szintén elektronikus úton történik, kivéve, ha az érintett azt másként kéri. Ha úgy ítéljük meg, hogy nem kell intézkedéseket tennünk az érintett kérelme nyomán, úgy késedelem nélkül, de legkésőbb a kérelem beérkezésétől számított egy hónapon belül tájékoztatni fogjuk az érintettet az intézkedés elmaradásának okairól, valamint arról, hogy panasztételi lehetőséggel élhet az adatvédelmi hatóságnál, továbbá élhet bírósági jogorvoslati jogával is.

A kérelmek teljesítése ingyenes, ha azonban a kérelem egyértelműen megalapozatlan vagy – különösen ismétlődő jellege miatt – túlzó, az adatkezelő, figyelemmel a kérelem folytán felmerülő adminisztratív költségekre, észszerű díjat számíthat fel, vagy megtagadhatja a kérelem teljesítését.

Ha a kérelmet benyújtó érintett kilétével kapcsolatban megalapozott kétség merül föl, további, a személyazonosságának megerősítéséhez szükséges információk nyújtása kérhető.

Amennyiben a személyes adatok kezelésének joga adatkezelőnél az érintett 7.6. pont szerinti joggyakorlása következtében a Pályázat eredményhirdetését megelőzően megszűnik, úgy az az érintett Pályázatban történő részvételét kizárja.

**8.Vegyes rendelkezések**

8.1. A Pályázatok hiányosságáért/hibájáért (pl. névelírás, címelírás, téves vagy nem valós adat feltüntetése stb.), a Nyeremény átadásának elmaradásáért vagy késedelméért, ill. az átadás során keletkezett károkért a Szervező semmilyen felelősséget nem vállal.

8.2. A Szervező a Nyeremény tekintetében minőségi felelősséget nem vállal, a nyertes Pályázó ilyen igényét jogszabályi keretek között a Nyeremény szervezőjével szemben nem érvényesítheti.

8.3. **Szervező fenntartja magának a jogot arra, hogy amennyiben valamely Pályázó részéről bármilyen (számítógépes) manipulációt, tömegesen generált e-mail címek, illetve a Pályázat szellemével bármilyen módon összeférhetetlen vagy azt sértő magatartást tapasztal, vagy ennek megalapozott gyanúja felmerül, úgy a Pályázót azonnali hatállyal kizárja a Pályázatból.**

8.4. A Pályázatra való jelentkezéssel a Pályázók kifejezetten hozzájárulnak, hogy:

* a nyertes pályamunka vonatkozásában a Szervező részére teljes körű, korlátlan, azaz területi korlátozás nélküli és határozatlan időre szóló felhasználási és rendelkezési jogot biztosítanak, melynek keretében Szervező azokat szabadon felhasználhatja.
* nyertesség esetén a beküldött pályamunkák vonatkozásában a Szervező részére kizárólagos felhasználási jogot biztosítanak.
* a Szervező a nyertes pályamunkát tematikus kiadványban feldolgozhatja, tetszőleges példányban sokszorosíthatja. A többszörözés joga magában foglalja a számítógéppel, vagy bármely elektronikus adathordozóra történő másolás lehetőségét is.

8.9. Szervező fenntartja a jogot, hogy a Pályázat feltételeit indokolás nélkül módosítsa, ideértve a Pályázat megszüntetését is. Az erre vonatkozó tájékoztatást Szervező a Pályázat egyéb közleményeivel azonos nyilvánosságot biztosítva közzéteszi.

Miskolc, 2021. március 24.

Miskolc Megyei Jogú Város Önkormányzata

Szervező